TRUE ทำนิวโลว์ในรอบ 4 ปี คาดกังวลงบ Q2 ไม่สดใส-กสทช.ชะลอเน็ตชายขอบ
TRUE ขาลงต่อเนื่อง! ฉุดหุ้นทำนิวโลว์ในรอบ 4 ปี-กังวลกสทช.ชะลอเน็ตชายขอบ โดย ณ 15.08 น. อยู่ที่ระดับ 5.45 บาท ลบ 0.15 บาท หรือ 2.68% ด้วยมูลค่าซื้อขาย 642.21 ล้านบาท
30 พ.ค. 2561

ผู้สื่อข่าวรายงานว่า บริษัท ทรู คอร์ปอเรชั่น จำกัด (มหาชน) หรือ TRUE ณ 15.08 น. อยู่ที่ระดับ 5.45 บาท ลบ 0.15 บาท หรือ 2.68% ด้วยมูลค่าซื้อขาย 642.21 ล้านบาท ราคาหุ้นปรับตัวลดลงต่ำสุดในรอบ 4 ปี โดยนับตั้งแต่หุ้นปรับตัวอยู่ที่ระดับ 5.45 บาท เมื่อวันที่ 28 ส.ค.2556

โดยนายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า กสทช.จะระงับการดำเนินโครงการจัดให้มีสัญญาณโทรศัพท์เคลื่อนที่และบริการอินเทอร์เน็ตความเร็วสูงในพื้นที่ชายขอบที่ได้จัดการประมูลไปแล้วก่อนหน้านี้เอาไว้ก่อน เพื่อรอการหารือกับสำนักงานการตรวจเงินแผ่นดิน (สตง.) ในสัปดาห์หน้า หลังจาก สตง.เคยส่งหนังสือมายัง กสทช.ก่อนการประมูลเพื่อทักท้วงการดำเนินโครงการดังกล่าว
อนึ่ง เมื่อวันที่ 1-2 ส.ค.ที่ผ่านมา กสทช.เปิดประมูลโครงการเน็ตชายขอบ จำนวน 3,920 หมู่บ้าน แบ่งเป็น 8 สัญญา วงเงินรวม 13,614.61 ล้านบาท ผลประมูลเบื้องต้นว่า มีการเสนอราคาต่ำสุด 12,989.68 ล้านบาท ต่ำกว่าราคากลาง 624.93 ล้านบาท หรือ 4.59% โดย บริษัท ทีโอที จำกัด (มหาชน) ได้ 3 สัญญา ,กลุ่มบริษัท ทรูคอร์ปอเรชั่น จำกัด (มหาชน) หรือ TRUE ได้ 3 สัญญา ,บริษัท กสท โทรคมนาคม จำกัด (มหาชน) ได้ 1 สัญญา และบริษัท อินเตอร์ลิงค์ เทเลคอม จำกัด (มหาชน) หรือ ITEL ได้ 1 สัญญา ขณะที่บริษัท แอดวานซ์ ไวร์เลส เน็ทเวอร์ค จำกัด ในเครือบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ที่เข้าร่วมประมูลไม่ได้แม้แต่สัญญาเดียว
นอกจากนี้ สาเหตุที่ทำให้ราคาหุ้นปรับตัวลงคาดว่านักลงทุนกังวลผลประกอบการไตรมาส 2/60 ออกมาไม่สดใส เห็นได้จากไตรมาส 1/60 ที่ผ่านมา บริษัทประสบผลขาดทุน ขณะเดียวกันภาพรวมของผลการดำเนินงานธุรกิจสื่อสารที่ประกาศออกมาก่อนหน้านี้ ไม่สดใสเท่าไหร่นัก จึงมีคาดว่ามีแนวโน้มที่ผลประกอบการของ TRUE จะออกมาไม่สดใสเช่นกัน